Villy Søvndal (SF), 2003-10-08:
Jeg takker statsministeren for svaret.
Jeg kunne jo næsten se på statsministeren, at det var en meget stor nydelse at få lov til at præsentere et billede.
Det ærgerlige er sådan set, at billedet ikke er rigtigt.
Jeg vil bare bede statsministeren om at bekræfte, at i de foregående 9 år blev der fem gange lavet finanslovforlig med hr. Anders Fogh Rasmussens parti og fire gange med venstrefløjen. Det vil jeg bare bede statsministeren om at bekræfte. Da det blev lavet til højre side, var nogle af bidragene at fjerne formueskatten, en række skattelempelser og i øvrigt også nogle nedskæringer på udsatte grupper.
Sådan gik det, da man samarbejdede til højre.
Jeg er sikker på, at statsministeren meget snart vil bekræfte, at det har statsministeren et helt selvstændigt ansvar for.
Det, jeg spurgte om, var egentlig ikke, hvis skylden var, men hvad statsministeren ville gøre ved det.
Jeg forstod statsministerens svar sådan, at det går lidt op og ned med konjunkturer, og at det kan man ikke gøre noget ved.
Og med hensyn til påvisningen af, at den sidste tredjedel er blevet halveret i ejerskabet af samfundets formuer, forstod jeg statsministerens svar sådan, at det vil han ikke gøre noget ved.
Sådan er det.
Sådan er det måske, når man er liberal:
Det går op og ned, og nogle bliver rige, og nogle bliver fattige.
Det kan man så iagttage fra statsministerens side, men gøre noget ved det vil man ej.
Det andet, som statsministeren hoppede elegant, tror jeg nok, uden om, var, at en stor del af påvisningen i artiklen er, at netop skattestoppet er med til at forøge ulighederne på den måde, at det gør størst gavn for de mest formuende.
Jeg takker statsministeren for et kort svar, synes jeg, i forhold til problemets alvor.
Jeg synes sådan set, at statsministeren burde sige lidt mere om, om det ikke er overraskende, at alle de sidste sager, jeg tror, vi i fællesskab kan huske, alle sammen har Venstrefolk som ledende folk enten i statsministerens egen regering eller på centrale poster som borgmestre.
Hvordan kan det være, at vi får den stribe af sager, som medierne har været fyldt af også på det sidste, og hvordan kan det være, at der altid står Venstre på de her sager i øjeblikket?
Og tog statsministeren helt fejl, da han antog, at det var en speciel socialdemokratisk tendens, ikke fordi jeg skal forsvare Socialdemokraterne, til at rode sig ud i sådan noget?
Kan statsministeren ikke lidt yderligere kommentere, hvordan det kan være, at der er så mange Venstrefolk iblandt dem?
Skyldes det regeringens og statsministerens egne opfordringer?
Kan det være noget med det?
Er det noget i Venstres egen tradition, der er med til at fremhæve den type af personer, der laver den type af kammerateri og vennetjenester og sådan noget?
Det synes jeg statsministeren må kunne sige noget mere om, for ellers risikerer vi med KL-formandens ord at få mange flere af den her type sager, hvis der ikke for alvor gribes ind.
Statsministeren har jo i andre sammenhænge, når det er andre grupper, vist en meget stor vilje til at tage sådan grundlæggende fat og ikke spare på de store ord.
Der synes jeg, at statsministeren er underlig forsigtig i denne her sammenhæng, har en underlig mangel på handlekraft i forhold til alle de sidste sager, jeg er i stand til huske.
De har haft Venstremænd i spidsen, når pressen berettede om skandaler.
Kan statsministeren virkelig ikke komme med nogle flere betragtninger om, hvordan det standses?